**«ҚазМұнайГаз» Барлау Өндіру» акционерлік қоғамы акционерлерінің кезектен тыс жалпы жиналысына материалдар**

**2022 жылғы 22 қараша**

«ҚазМұнайГаз» Барлау Өндіру» акционерлік қоғамы (бұдан әрі - Қоғам) акционерлерінің кезектен тыс жалпы жиналысы (бұдан әрі - АКЖЖ) Қоғамның директорлар кеңесінің (бұдан әрі – директорлар кеңесі) 2022 жылғы 17 қазандағы шешіміне сәйкес шақырылды. АКЖЖ 2022 жылғы 22 қарашада Астана қаласында сағат 10:00-де Қазақстан Республикасы, 010000, Астана қаласы, Қабанбай батыр даңғылы, 17-үй (Қоғамның атқарушы органының орналасқан жері), акт залы, 3-қабат мекенжайы бойынша төмендегі күн тәртібімен щақырылды:

1) «ҚазМұнайГаз» БӨ» АҚ ерікті тарату.

2) Тарату комиссиясын тағайындау.

3) «ҚазМұнайГаз» БӨ» АҚ-ның Тарату комиссиясы туралы Ережені бекіту.

4) «ҚазМұнайГаз» БӨ» АҚ тарату тәртібі мен мерзімдерін белгілеу.

5) «ҚазМұнайГаз» БӨ» АҚ Директорлар кеңесі мүшелерінің өкілеттіктерін мерзімінен бұрын тоқтату.

**АКЖЖ қатысушыларын тіркеуді бастау уақыты – 2022 жылғы 22 қараша, 09 сағат 00 минут (Астана уақыты бойынша).**

**АКЖЖ қатысушыларын тіркеуді аяқтау уақыты – 2022 жылғы 22 қараша, 09 сағат 45 минут (Астана уақыты бойынша).**

**Кворум болмаған жағдайда АКЖЖ осы мекенжайда осындай күн тәртібімен 2022 жылғы 23 қарашада, 10 сағат 00 минутта (Астана уақыты бойынша) қайтадан өткізілетін болады.**

**1. «ҚазМұнайГаз» БӨ» АҚ ерікті тарату.**

«Акционерлік қоғамдар туралы» Қазақстан Республикасы Заңының 36-бабы 1-тармағының 2) тармақшасына және Қоғам Жарғысының 103-тармағының 2) тармақшасына сәйкес, акционерлердің жалпы жиналысының айрықша құзыретіне қоғамды ерікті түрде тарату туралы мәселе жатады.

Қазақстан Республикасының Азаматтық кодексінің 49-бабының 1-тармағына сәйкес, заңды тұлға мүлкiнің меншiк иесінің немесе меншiк иесi уәкiлеттiк берген органның, сондай-ақ құрылтай құжаттарында осыған уәкiлеттiк берiлген органының шешiмi бойынша заңды тұлға кез келген негiз бойынша, оның ішінде ерікті түрде, таратылуы мүмкiн.

Қоғам ҚМГ ДК 2021 жылғы 9 желтоқсанда енгізген өзгерістермен, ҚМГ Директорлар кеңесі 2021 жылғы 4 қарашада бекіткен ҚМГ стратегиялық емес активтерінің тізбесіне сәйкес акциялары (жарғылық капиталға қатысу үлестері) тікелей немесе жанама түрде ҚМГ компаниялар тобы активтерінің құрылымынан шығаруға жататын «ҚазМұнайГаз» ҰК АҚ (бұдан әрі –ҚМГ) тиесілі заңды тұлғалардың тізбесіне енгізілді. Осыған байланысты акционерлер жиналысына ««ҚазМұнайГаз» БӨ» АҚ ерікті тарату» мәселесі шығарылып отыр.

Акционерлер шешімінің жобасы**:**

**«ҚазМұнайГаз» БӨ» АҚ ерікті таратылсын.**

**2. «ҚазМұнайГаз» БӨ» АҚ Тарату комиссиясын тағайындау**

Қазақстан Республикасының Азаматтық кодексінің 50-бабының 2-тармағына сәйкес, заңды тұлғаның мүлкiн меншiктенушi немесе заңды тұлғаны тарату туралы шешiм қабылдаған орган тарату комиссиясын құрады. Ұқсас норма «Акционерлік қоғамдар туралы» Заңның 88-бабының 3-тармағында көрсетілген, мұнда жалпы жиналыстың қоғамды тарату туралы шешімімен тарату комиссиясы тағайындалады деп айқындалған.

 Осыған байланысты, Қоғам акционерлерінің қарауына «Тарату комиссиясын тағайындау» мәселесі шығарылады. Тарату комиссиясының құрамы тарату кезінде заңнамаға сәйкес, шешілуі тиіс қаржылық-бухгалтерлік, заңдық, салықтық, әкімшілік-шаруашылық мәселелерді ескере отырып айқындалған.

Акционерлер шешімінің жобасы:

**№1 Қосымшаға сәйкес құрамда «ҚазМұнайГаз» БӨ» АҚ Тарату комиссиясы тағайындалсын.**

**3. «ҚазМұнайГаз» БӨ» АҚ Тарату комиссиясы туралы Ережені бекіту.**

Тарату комиссиясы өз қызметінде Қазақстан Республикасының заңнамасын, Қоғамның Жарғысын, Акционерлердің жалпы жиналысының шешімдерін, сондай-ақ оның мәртебесін, функциялары мен өкілеттіктерін, жұмыс тәртібін, сондай-ақ оның қызметі жөніндегі басқа да мәселелерді айқындайтын құжатты басшылыққа алады. Мұндай құжат Қазақстан Республикасының Азаматтық Кодексі, басқа да нормативтік құқықтық актілер және Қоғамның Жарғысы негізінде әзірленген «ҚазМұнайГаз» Барлау Өндіру» АҚ Тарату комиссиясы туралы Ереже болып табылады.

Баяндалғанның негізінде акционерлердің қарауына ««ҚазМұнайГаз» БӨ» АҚ Тарату комиссиясы туралы Ережені бекіту» мәселесі шығарылады.

Акционерлер шешімінің жобасы:

**Ұсынылған «ҚазМұнайГаз» БӨ» АҚ Тарату комиссиясы туралы Ереже бекітілсін.**

**4. Тарату тәртібі және мерзімдерін белгілеу.**

Қазақстан Республикасының Азаматтық кодексінің 50-бабының 2-тармағына сәйкес, заңды тұлғаның мүлкiн меншiктенушi немесе заңды тұлғаны тарату туралы шешiм қабылдаған орган Азаматтық Кодекске сәйкес, тарату тәртiбi мен мерзiмiн белгiлейді.

Осыған байланысты, Қоғам акционерлерінің қарауына «Тарату тәртібі мен мерзімдерін белгілеу» мәселесі шығарылады.

Акционерлер шешімінің жобасы:

**№3 қосымшаға сәйкес тарату тәртібі мен мерзімдері белгіленсін.**

**5. «ҚазМұнайГаз» БӨ» АҚ Директорлар кеңесі мүшелерінің өкілеттіктерін мерзімінен бұрын тоқтату.**

Қоғамның Директорлар кеңесі төрт адамнан тұрады:

Дәурен Сапарәліұлы Қарабаев, Директорлар кеңесінің төрағасы, «ҚазМұнайГаз» Ұлттық компаниясы акционерлік қоғамының Басқарма төрағасының экономика және қаржы жөніндегі орынбасары.

Қоғамның директорлар кеңесінің мүшелері:

Құрманғазы Орынғазыұлы Есқазиев, Қоғамның бас директоры;

Петр Геннадьевич Лубянцев (тәуелсіз атқарушы емес директор);

Жаннат Жүрғалиқызы Ертілесова (тәуелсіз атқарушы емес директор).

Қазақстан Республикасының Азаматтық кодексінің 50-бабының 2-тармағына сәйкес, Тарату комиссиясы құрылған кезден бастап заңды тұлғаның мүлкiн және iстерiн басқару жөнiндегі өкiлеттiк соған ауысады.

«Акционерлік қоғамдар туралы» Заңның 88-бабының 3-тармағында да мұны айқындайтын норма бар, Тарату комиссиясы қоғамның таратылуы кезеңінде оны басқару және тізбесі Қазақстан Республикасының заңдарында белгіленген іс-әрекетті жасау жөніндегі өкілеттіктерге ие болады. Бұдан шығатыны, Директорлар кеңесі өз өкілеттіктерін тоқтатуы керек.

«Акционерлік қоғамдар туралы» Заңның 36-бабы 1-тармағының 5) тармақшасына сәйкес, Директорлар кеңесі мүшелерінің өкілеттіктерін мерзімінен бұрын тоқтату туралы мәселе АЖЖ-ның айрықша құзыретіне жатады.

 Баяндалғанның негізінде, Қоғам акционерлерінің қарауына келесі мәселе шығарылады:

««ҚазМұнайГаз» БӨ» АҚ Директорлар кеңесі мүшелерінің өкілеттіктерін мерзімінен бұрын тоқтату туралы».

Акционерлер шешімінің жобасы:

«ҚазМұнайГаз» БӨ» АҚ Директорлар кеңесі мүшелері: Дәурен Сапарәліұлы Қарабаевтың, Құрманғазы Орынғазыұлы Есқазиевтің, Петр Геннадьевич Лубянцевтің және Жаннат Жүрғалиқызы Ертілесованың өкілеттіктері мерзімінен бұрын тоқтатылсын.

*Толығырақ ақпаратты Астана қ., Қабанбай батыр даңғылы, 17, 1202 кабинет мекенжайы бойынша орналасқан "ҚазМұнайГаз "Барлау Өндіру" акционерлік қоғамының кеңсесінен 9 сағат 00 минуттан 18 сағат 30 минутқа дейін, сондай-ақ Қоғамның* [*www.kmgep.kz*](http://www.kmgep.kz) *веб-сайтынан ала аласыз.*